ཉེ་བའི་ལོ་བཅུ་ཕྲག་ཁ་ཤས་ཀྱི་རིང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དཔལ་འབྱོར་དང་།སྤྱི་ཚོགས་ཡར་རྒྱས་ཀྱི་མགྱོགས་ཚད་གཟེངས་ཐོན་བྱུང་འདུག་པ་དེ་ནི་བསྟོད་བསྔགས་འོས་པ་ཞིག་རེད།དེ་དང་ཆབས་ཅིག་བོད་རིགས་གནས་ཡུལ་ས་ཁུལ་ཁག་ཏུའང་སྒྲོམ་གཞིའི་འཛུགས་སྐྲུན་རྒྱ་མི་ཆུང་བ་ཞིག་བྱུང་ཡོད་པའང་བཟང་ཕྱོགས་ཀྱི་འགྱུར་འགྲོས་ཤིག་ཡིན་པར་རྒྱུན་དུ་ངོས་འཛིན་བྱེད་ཀྱི་ཡོད།མི་ལོ་ལྔ་བཅུ་ལྷག་གི་བྱུང་བར་ཞིབ་སྐབས་མའོ་ཀྲུ་ཞིའི་དུས་སྐབས་མརྐསེ་དང་ལེ་ནིང་རིང་ལུགས་ཀྱི་ལྟ་གྲུབ་གཙོ་བཟུང་གི་ལས་འགུལ་མང་པོ་བྱུང་བ་དང་།དེ་ནས་དེང་ཤའོ་ཕིང་གི་དུས་སྐབས་དངོས་ཐོག་བདེན་འཚོལ་གྱི་ལམ་ནས་སྤྱི་ཚོགས་རིང་ལུགས་ཀྱི་ཁྲོམ་རྭའི་དཔལ་འབྱོར་ལམ་སྲོལ་སྒོ་ཕྱེ་ནས་དཔལ་འབྱོར་ཡར་རྒྱས་ཧ་ཅང་ཆེན་པོ་བྱུང་ཞིང་།དེ་རྗེས་ཅང་ཙེ་མིན་གྱི་དུས་སྐབས་དམར་ཤོག་དེ་བཟོ་ཞིང་ངལ་རྩོལ་མི་མང་གཅིག་པུའི་ཆེད་མིན་པར་མཚོན་བྱེད་གསུམ་གྱི་ལྟ་གྲུབ་ལ་བརྟེན་ནས་ཐོན་བསྐྱེད་དང་།རིག་གཞུང་།མང་ཚོགས་ཀྱི་གཞི་རིམ་གྱི་མངོན་འདོད་བསྒྲུབ་ཐབས་བཅས་ཀྱི་ཡར་རྒྱས་ཕྱིན་ཡོད།ད་སྐབས་སྲིད་འཛིན་ཧུའུ་ཅིན་ཐའོས་ཞི་བདེའི་འཆམས་མཐུན་གསུམ་གྱི་ཐབས་བྱུས་ལ་བརྟེན་ནས་རྒྱལ་སྤྱི་དང་།རྒྱལ་ནང་།ཁྱིམ་མཚེས་བཅས་པར་འཆམས་མཐུན་མཉམ་གནས་ཡོང་ཐབས་ཀྱི་མངོན་འདོད་ཡོད་པ་རྣམས་དུས་ཀྱི་འགྱུར་བ་དང་འཚམས་པའི་སྲིད་དབང་གི་རྒྱུད་རིམ་དང་།རྒྱལ་ཁབ་ཀྱི་འཛུགས་སྐྲུན་རྒྱུན་བསྐྱངས་ཀྱིས་ད་ལྟའི་ཆར་རྒྱ་ནག་མི་དམངས་སྤྱི་མཐུན་རྒྱལ་ཁབ་རྒྱལ་སྤྱིའི་ནང་སྟོབས་ལྡན་གྲས་སུ་རིམ་བཞིན་འབུར་ཐོན་ཡོང་བཞིན་པ་ནི་རྒྱ་ནག་གི་མི་འབོར་དང་ལོ་རྒྱུས་གང་གི་ཆ་ནས་འོས་ཤིང་འཚམས་པ་ཡི་རངས་འོས་པ་ཞིག་ཡིན།འོན་ཀྱང་འདོར་དུ་མེད་པའི་གནད་དོན་གལ་ཆེ་ཤོས་ཤིག་ནི་ཆབ་སྲིད་ཀྱི་སྟོབས་ཤུགས་དང་།དཔལ་འབྱོར་གྱི་ཡར་རྒྱས་དང་ཆབས་ཅིགསྤྱི་ཚོགས་གུ་ཡངས།རང་དབང་ལྡན་པའི་གསར་འགྱུར།སྲིད་བྱུས་གང་ཡང་ཕྱི་གསལ་ནང་གསལ་སོགས་དེང་རབས་སྤྱི་ཚོགས་ཀྱི་འཕེལ་ཕྱོགས་དང་མཐུན་པ་ཞིག་དགོས་གལ་ཤིན་ཏུ་ཆེ་སྟེ།དེ་ནི་དོན་དམ་གྱི་ཞི་བདེ་འཆམས་མཐུན་བརྟན་ལྷིངས་ཡོང་བའི་རྨང་གཞི་ཡིན་པ་ཤེས་ལྡན་ཀུན་གྱིས་མཐོང་ཆོས་སུ་གྱུར་བ་འདི་ཡིན།